Дыжьынрэ жэзрэ я Iэрылъхьэу
КикбоксингымкIэ Европэм пашэныгъэр къыщыхьынымкIэ ныбжьыщIэхэм я зэхьэзэхуэ Польшэм и Крыницэ-Здруй къалэм щекIуэкIащ. Абы кърихьэлIащ къэрал 50-м я лIыкIуэхэр.
Урысей Федерацэм и командэ къыхэхам хэту зэпеуэм я зэфIэкI щагъэлъэгъуащ Шытхьэлэ къуажэм дэт «Синдика» спорт клубым и гъэсэнхэу Къанокъуэ зэкъуэшхэу Елдар, Башир, Хьэмзэт, ШынтIыкъу Андемыркъан сымэ.
Елдаррэ Баширрэ япэ зэIущIэхэм щытекIуащ, арщхьэкIэ къыкIэлъыкIуэхэм я хьэрхуэрэгъухэр къащефIэкIащ. Хьэмзэт «К-I» Iыхьэм хэта нэхъыщIэ дыдэхэм я зэпеуэм жэз медаль къыщихьащ. Андемыркъан етIуанэ увыпIэр зыIэригъэхьащ.
Шытхьэлэдэсхэм я тренер Саралидзе Айдин зэрыжиIамкIэ, УФ-м кикбоксингымкIэ ныбжьыщIэхэм я командэ къыхэхам и тренер нэхъыжь Хромов Юрий абы и гъэсэнхэм я Iэзагъым гулъытэ къыхуищIащ.
Сокъур Риммэ.
